Macron overrasket alle med utsagnet. – Da blir det krig med Nato, svarer Putin. 
Emmanuel Macron sa at han ikke vil utelukke å sende bakkestyrker til Ukraina. Russlands svar er kontant: Da blir det krig mellom Russland og Nato. Mandag arrangerte Frankrikes president, Emmanuel Macron, et europeisk toppmøte om Ukraina. Ledere fra 20 europeiske land var samlet i Paris. Men det var det som skjedde etter møtet, som har fått all oppmerksomhet i dag.  For nå sier Macron at han ikke utelukker å sende bakkestyrker, altså soldater, til Ukraina. Et russisk nederlag er nødvendig for Europas sikkerhet, sier han.  Ifølge Macron ble «alle muligheter» diskutert på toppmøtet.  – Det er ingen enighet på dette stadiet om å sende bakkestyrker. Men ingenting bør utelukkes. Vi vil gjøre det som trengs for at Russland ikke skal vinne, sa Macron. Uttalelsen kom dagen etter at Slovakias statsminister, Robert Fico, mandag sa at vestlige land «vurderer» å sende soldater til Ukraina.  Ifølge Fico skal dette være knyttet til bilaterale avtaler mellom Ukraina og flere europeiske land. Nye toner Macrons utspill er en ny milepæl. I løpet av de siste to årene har vestlige land stadig gitt mer penger og våpen til det krigsherjede landet. Men det er første gang en statsleder i et Nato-land sier at det ikke er utelukket å sende soldater.  Utsagnet blir satt pris på i Kyiv.  – Diskusjonen er god, sa en kilde tett på presidenten til nyhetsbyrået Reuters.  Rådgiver for president Volodymyr Zelenskyj, Mykhailo Podolyak, er også positiv. Han skriver til Reuters at uttalelsen «viser en absolutt bevissthet om hvilken risiko et militaristisk og aggressivt Russland utgjør overfor Europa». – Konflikt med Nato uunngåelig I Moskva var reaksjonen kontant. Dmitrij Peskov er talsperson for president Vladimir Putin. Han sier at dersom europeiske land sender bakkestyrker til Ukraina, blir det krig mellom Russland og Nato. – Bare det å diskutere muligheten for å sende styrker til Ukraina fra Nato-land, er et veldig viktig nytt element, sa Peskov tirsdag, ifølge Reuters. På spørsmål fra journalister om hva risikoen er for en direkte konflikt mellom Nato og Russland dersom Nato-land fra Europa sender bakkestyrker til kamp i Ukraina, svarer Peskov: – Konflikt mellom Nato og Russland blir da uunngåelig.  Flere Nato-regjeringssjefer: Uaktuelt I uttalelser tirsdag formiddag sier både den tsjekkiske og polske statsministeren, ifølge Reuters, at de ikke vurderer å sende bakkestyrker til Ukraina. Ungarns utenriksminister rykket også ut og sa at det ikke er aktuelt for landet å sende styrker til Ukraina. Det samme gjelder Tysklands statsminister, Olaf Scholz.  Natos generalsekretær, Jens Stoltenberg, sa også tirsdag at Nato ikke har noen planer om å sende soldater til Ukraina. Det er to år siden Russlands fullskalainvasjon av Ukraina og ti år siden Russland annekterte Krymhalvøya i Ukraina. Ukraina presses nå hardt av Russlands krigsmaskin langs frontlinjene, blant annet fordi Ukraina ikke får levert nok våpen til å forsvare seg.
Emmanuel Macron vil ikke utelukke å sende soldater til Ukraina.  Russland advarer om at dette kan føre til krig med Nato.  Øvrige Nato-ledere er ikke enige med Macron – de vil ikke utplassere soldater i Ukraina.